

**BG**

Използване на софтуерната платформа Emplifi за управление и анализ на общността на социалните медии

**Съобщение относно защитата на данните**

1. **Въведение**

Европейският икономически и социален комитет (ЕИСК) е поел ангажимент да зачита и защитава личните Ви данни в съответствие с [Регламент (ЕС) 2018/1725](http://data.europa.eu/eli/reg/2018/1725/oj) (РЗДЕС).

Вашите лични данни могат да бъдат събирани и обработвани за статистически и аналитични цели, като например анализиране на реакциите на потребителите на социалните медии по отношение на комуникационните дейности на ЕИСК. За изпълнението на тези задачи ЕИСК използва софтуерната платформа Emplifi.

1. **Кой отговаря за обработката на личните данни?**

ЕИСК отговаря (в качеството си на контролен орган ) за обработката на личните данни. Отговорната служба (администратор с делегирани правомощия) е отдел „Онлайн информация“, с който можете да се свържете на адрес eesc-social-media@eesc.europa.eu.

1. **Каква е целта на обработката?**

Събирането и обработването на данни от социалните медии помага на ЕИСК да подобри комуникационните си дейности и да координира присъствието си в социалните медии.

1. **Какво е правното основание за обработката?**

Правното основание за обработването на лични данни е член 5, буква а) от РЗДЕС, в който се посочва, че „обработването е необходимо за изпълнението на задача от обществен интерес или при упражняването на официално правомощие, което е предоставено на институцията или органа на Съюза“.

1. **Кои лични данни се обработват?**

Обработваните лични данни са от платформите на социалните медии, използвани от ЕИСК, и са публично достъпни.

В зависимост от обстоятелствата и от използваните платформи на социалните медии ЕИСК може да обработва следните категории данни:

* личните данни, получени от профила на потребителите, могат да включват: собствено и фамилно име, потребителско име, географски район, възраст, пол и други лични характеристики, като например семейно положение, националност, професия или образование;
* личните данни за ползвателите на платформи на социалните медии, които са достъпни чрез техните мрежи и връзки: участие, обхват и нагласи, коментари, споделяния на потребители по конкретна тема, мрежи и връзки;
* личните данни, достъпни чрез аудио-визуално съдържание, което може да бъде публикувано на платформи на социалните медии: информация в съдържанието или за съдържанието, предоставено от потребителя (напр. метаданни), като например местоположението на снимка или датата на създаване на файл, гласови записи, видеозаписи или изображение на дадено лице.

Преди да получат достъп до платформите на социалните медии, на които ЕИСК присъства (Facebook, X, LinkedIn, Instagram, Mastodon, YouTube), потребителите се приканват да приемат или отхвърлят съответните им политики. Потребителите на социалните медии, които взаимодействат с ЕИСК (например коментират публикациите на ЕИСК), правят това, след като са се съгласили с политиките на тези платформи.

1. **Кои са получателите или категориите получатели на личните Ви данни?**

Получателите на Вашите лични данни са служителите и вътрешните доставчици на услуги, работещи в областта на управлението на социалните медии в отдел „Онлайн информация“ на ЕИСК, както и в секциите, групите и други отдели на ЕИСК, които управляват официалните профили на ЕИСК в социалните медии. Дружеството, което отговаря за предоставянето на софтуерната платформа Emplifi на ЕИСК, също е получател на Вашите лични данни.

1. **Предават ли се личните Ви данни на трета държава или международна организация?**

Вашите лични данни се прехвърлят в Съединените щати, където облачните услуги, свързани с маркетинга в социалните медии, използвани от софтуерната платформа Emplifi, се хостват в облачната инфраструктура на Amazon Web Services (AWS). Европейската комисия прие решение, в което се определя, че Съединените щати (търговски организации, участващи в Рамката за защита на личните данни в отношенията между ЕС и САЩ) предлагат адекватно ниво на защита на данните (вж. съответното решение относно адекватното ниво на защита на следния адрес:

<https://commission.europa.eu/law/law-topic/data-protection/international-dimension-data-protection/adequacy-decisions_bg>

и съответните записи в Списъка към Рамката за личните данни на следния адрес <https://www.dataprivacyframework.gov/s/participant-search/participant-detail?id=a2zt0000000GnS9AAK&status=Active>

и

<https://www.dataprivacyframework.gov/s/participant-search/participant-detail?id=a2zt0000000TOWQAA4&status=Active>).

1. **Как можете да упражните правата си?**

Имате право на достъп до Вашите лични данни, за да коригирате всички неточни или непълни лични данни, да ограничите (при определени условия) обработването на Вашите лични данни, да поискате заличаване на личните си данни (ако са обработени незаконно) и, когато е приложимо, право на преносимост на данните. Имате право по всяко време да възразите срещу обработването на Вашите данни въз основа на Вашата конкретна ситуация.

Можете да отправяте запитванията си на адрес eesc-social-media@eesc.europa.eu. Искането Ви ще бъде разгледано възможно най-бързо и не по-късно от един месец от получаването му. Този срок може да бъде удължен с още два месеца, ако е необходимо.

Имате право да се обърнете към [Европейския надзорен орган по защита на данните](https://edps.europa.eu/), ако смятате, че Вашите права съгласно РЗДЕС са били нарушени в резултат на обработването на личните Ви данни от ЕИСК.

1. **Колко дълго се съхраняват Вашите лични данни?**

ЕИСК ще съхранява обобщени и цифрови стойности на измерването на резултатите, за да може да сравни резултатите си за период от най-много 10 години.

1. **Събраните лични данни използват ли се за автоматизирано вземане на решения, включително профилиране?**

ЕИСК няма да използва личните Ви данни, за да взема автоматизирани решения за Вас. „Автоматизираните решения“ се определят като вземане на решения без човешка намеса.

1. **Личните Ви данни ще се обработват ли допълнително за друга цел освен за тази, за която са получени?**

Вашите лични данни няма да бъдат обработвани допълнително за друга цел.

1. **Към кого мога да се обърна, ако имам въпроси или оплаквания?**

Ако имате допълнителни въпроси относно обработката на Вашите лични данни, приканваме Ви да се свържете преди всичко с администратора на данни: (eesc-social-media@eesc.europa.eu).

Можете също така да се свържете с длъжностното лице по защита на данните в ЕИСК, като използвате съответния [формуляр за контакт](https://www.eesc.europa.eu/bg/general-contact-form?contact_person_group=61), и/или с Европейския надзорен орган по защита на данните, като използвате съответния [формуляр за контакт](https://edps.europa.eu/form/edpsweb-contact-form_en_en) по всяко време.